BAKTAI ÁDÁM

AZ ÉLET,
AMIRE SZÜLETTÉL

Ismerd meg az egyéni utad és a jövőd
az ősi indiai számmisztika segítségével

Szerkesztette

Barsi Nikoletta

Copyright © Baktai Ádám, 2024

Hungarian edition © GLB Könyvkiadó Kft., 2024

Cover design © GLB Könyvkiadó Kft., 2024

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette eyelab.design

Elektronikus változat
Békyné Kiss Adrien

EPUB ISBN 9789636301477

MOBI ISBN 9789636301484

Tartalom

Bevezetés

1. FEJEZET:
Az ősi indiai numerológia működése

2. FEJEZET:
Életünk legmeghatározóbb számai

Sorsszám

Gyermekkori szám

Felnőttkori szám

Karmaszám

Öregkori szám

Mesterszámok

3. FEJEZET:
A számok természete

Páros és páratlan számok

Az 1-es szám

A 2-es szám

A 3-as szám

A 4-es szám

Az 5-ös szám

A 6-os szám

A 7-es szám

A 8-as szám

A 9-es szám

A számok hiánya és többlete

Elszigetelt számok

4. FEJEZET:
A numeroszkópiai képlet felállítása és értelmezése

Sorok

Oszlopok

Tengelyek és átlók

5. FEJEZET:
A számok egymáshoz való viszonya

6. FEJEZET:
A számok adta idősíkok

Nap-korszak

Hold-korszak

Mars-korszak

Merkúr-korszak

Jupiter-korszak

Vénusz-korszak

Szaturnusz-korszak

Rahu-korszak

Ketu-korszak

A személyes évek jellemzői

7. FEJEZET:
Kitekintés: a numerológia, az asztrológia, az Ájurvéda és a mágia találkozása

A számok és a bolygók közös jellemzői

A numerológia és a mágia

Függelék

A szerzőről

Köszönetnyilvánítás

Bevezetés

Az ősi indiai kultúrában a numerológia egy ugyanolyan segítő, támaszt nyújtó tudomány volt, mint az asztrológia, az Ájurvéda vagy éppen a tenyérelemzés rendszere.

De ahhoz, hogy tisztán lássuk ezt az ősi tudományt, lépjünk vissza néhány lépcsőfokot, és kezdjünk mindent a Védáktól. A védikus írások, tehát a Védák szövegei az ősi indiai civilizáció azonosságtudatát szolgáltató tanok. Ezek az írások a világ legősibb szövegei, és elképesztő mennyiségű tudást hordoznak magukban az absztrakt, természet-, társadalom-, bölcsészet-, élet-, mezőgazdasági és műszaki tudományokról, a művészetekről, valamint spirituális gyakorlatokról és tanokról.

Így nem meglepő, hogy Indiában a Védákat ősidők óta úgy tartják számon, mint útmutatót vagy tervrajzot a teremtésünkhöz. Ezenfelül a Védákat is azért írták le, hogy segítsék a a boldogulásunkat és eligazodásunkat a világban és a világon túli valóságban.

A Védák szinte minden életterületre kiterjednek azért, hogy az a végtelen tudás, amit magukba foglalnak, könnyebben áttekinthető legyen, és a különféle témaköröket külön-külön kategóriákban mutatják be. Például a védikus numerológia része a védikus matematika rendszerének, ugyanakkor része a védikus asztrológiának is. Sőt, a védikus numerológia rendszere és tanai visszavezethetők Parásara Munihoz is, aki nem más, mint a Védákat leíró bölcs, Vjásza édesapja. Szóval léteznek olyan írások is a numerológia területén, amelyek megelőzik a Védák leírásának idejét!

A védikus írások négy különálló fő szövegre vannak felbontva, a négy Védára. (A Rig, a Jadzsur, a Száma és az Atharva Védákra.) Majd a négy fő Véda is továbboszlik négy részre, és ezek a részek is több eltérő modulból állnak. A Védáknak mindemellett a mai napig nincs pontos kormeghatározásuk. Az erre a célra fókuszáló kutatások csak több évtizednyi feltáró munka után értek el áttörést, ráadásul nem is a történészek és/vagy az indológusok révén. A nyelvészek kezdtek el pontosabb meghatározásokat közzétenni, mégpedig azáltal, hogy a grammatika mentén kutatták az ősi szanszkrit szövegeket. Azt kezdték el vizsgálni, hogy maga a szanszkrit nyelv hogyan változott az idők folyamán, és olyan írásokra támaszkodtak, amelyek hozzárendelhetők voltak pontos európai naptári számításokhoz.

Így a szanszkrit nyelv természetes változását figyelembe véve kijelenthetővé vált az, hogy a Rig Védát időszámításunk előtt 2700 és 3200 között írták le. Tehát nem ennyi idősek a Védákban szereplő tudományok, hanem ekkor írták le őket.

Ezek a milliófelé szerteágazó tudományágak egy dologban azonban megegyeznek: mindet azzal a céllal mutatják be a Védák könyveiben, hogy segítsék a mi emberi törekvéseinket. Ennek megfelelően a védikus numerológiát a következő területeken és módokon használhatjuk, alkalmazhatjuk:

1. Személyes fejlődésre: A védikus numerológia segíthet, hogy mélyebben rálássunk saját énünkre, lényünkre, és hogy jobban megértsük erősségeiket és gyengeségeiket, amelyek ismeretében megalapozottabb döntéseket hozhatunk, és kiegyensúlyozottabb életvitelt folytathatunk. Akár úgy, hogy fejlődünk személyiségjegyeinkben, akár úgy, hogy rutinosabbakká válunk a kihívások leküzdésében.

2. Életút-tanácsadásra: A védikus numerológia értékes betekintést nyújthat az egyén képességein, erősségein és tehetségein alapuló pályafutás kiválasztásába. Akár már fiatalkorban azzal, hogy milyen jellegű iskola választása lenne ideális az adott személynek, felnőttkorban pedig segíthet olyan karriert érintő döntések meghozatalában, ami hosszú évekre, akár évtizedekre meghatározó lehet az illető életében. Arról nem is beszélve, hogy a védikus numerológia támaszt nyújthat abban is, hogy beazonosítsuk azokat a lehetőségeket, amelyek sikerre vezethetnek bennünket.

3. Az együttműködéseink megértésére: A védikus numerológia ismerete támogat abban, hogy teljes körűen, elővigyázatosan és lelkiismeretesen mérjük fel a kapcsolatainkat – legyenek azok szakmaiak vagy magánéletbeliek – annak érdekében, hogy harmonikusabban tudjunk együttműködni másokkal. A numerológia rendszere ugyanis segíthet abban is, hogy megértsük azokat a közös erősségeinket, amelyekre építeni lehet, ugyanakkor képes megmutatni azokat az életterületeket is, amelyek kompromisszumot igényelhetnek, természetesen mindkét fél irányából.

4. Prediktív eszközként: A numerológia tudománya képes rávilágítani a jövőbeli eseményekre, ennélfogva akár előrejelzésre is használható. Nem jóslásként, ugyanis a védikus filozófia szerint mi magunk vagyunk a jövőnk kovácsai.

A numerológiai előrejelzés inkább az időjárás-előrejelzéshez hasonlítható. Nem azt mutatja meg, hogy jó vagy rossz korszak köszönt be (hiszen ezek a megélések rajtunk múlnak), inkább arra világít rá, hogy könnyebb vagy nehezebb időszak vár-e ránk.

Egy rázósabb időszakban is képesek lehetünk mindent olajozottan megoldani, de ehhez persze sokkal több energiára lesz szükségünk, mint egy lágyabb időszakban. Sőt, a védikus numerológia előrejelzései utat mutathatnak abban is, hogy hol keressük a megmutatkozó lehetőségeket, de jelezhetik azt is, hogy mely területeken várhatjuk a kihívásokat életünk különböző időszakaiban.

Zárszóként mindenképp érdemes megemlíteni, hogy az indiai kultúrában a numerológiát nem megszállottan használják. Nem bújják napi szinten, de azzal nyilvánvalóan tisztában vannak, hogy milyen adottságokat sejtetnek a számaink, és ezek mentén vállalkoznak feladatok, munkakörök ellátására, és természetesen azt is tudják, hogy születésnapjaiktól kezdődően melyik személyes évben járnak, hiszen az is mérvadó információval látja el az embert.

A numerológia tudománya a születési dátumaink számainak elemzésén keresztül ad betekintést a születésünk rejtelmeibe. Struktúrájában ugyanúgy működik, ahogy az asztrológia, a tenyérelemzés, a kártyavetés és az ezekhez hasonló egyéb enigmatikus rendszerek.

Ez a mindent meghatározó struktúra pedig a karma! A karmának két különálló, de szervesen összekapcsolódó formáját különböztetjük meg: létezik az egyéni karma és a csoportos karma, ez utóbbi egyfajta közmegegyezésen alapul.

A numerológiában a születési dátumaink ugyanúgy tartalmazzák a sorsunk mutatóit, ahogyan a bolygóállások a születésünk időpontjában, vagy ahogyan a tenyerünk vonalai is magukba foglalják életünk rejtélyeit. Ez az egyéni karma, az egyéni sors rész a numerológiában. A csoportos karma pedig egy olyan kollektív kiegyezés, mint például a Gergely-naptár rendszere alapján kiszámított dátum, amit a világon szinte mindenki elismer és használ.

Az ilyen jellegű közmegegyezésen alapuló közösségi karma szemléltetésére kiváló példa a hajózás. Amikor 1884-ben nemzetközileg elfogadták, hogy Greenwhich fogja jelölni a 0 hosszúsági fokot, az nemcsak a hajózást, de a zónaidő számítási rendszerét is megváltoztatta, és egyben központosította is. Az érdekesség az, hogy ezt a koncepciót az angolok Indiából hozták magukkal, ahol Uddzsaín városa, azon belül a Mahakála Siva-templom volt az a 0 pont, ahonnan évezredeken át minden csillagászati számítást indítottak. Ezt megelőzően az ősi Indiában a különböző régiók különféle kalendáriumokat használtak, de i. e. 57–56-ban elindult az említett számítási struktúra, amivel nagyjából mindenki kiegyezett.

Az elfogadott rendszert északon purnimánta, míg délen amánta rendszernek hívták. Ez idővel átalakult, és teljesen egybe is olvadt a mai napig használatban lévő Vikram Szamvat rendszerrel, amit a 9. században vezettek be szerte Indiában. Ezt a kalendáriumot mindmáig használják Nepálban is, de a különféle buddhista iskolák ősidők óta ezt a naptárrendszert alkalmazzák az idő követésére és a nagy spirituális ünnepségek pontos dátumainak meghatározására. A muzulmán megszállók jelenlétével Indiában használatba vették a hidzsri kalendáriumot, majd az angol gyarmatosítással a Gergely-naptár is utat talált a szubkontinensre.

Mindezen változtatások és a különféle kalendáriumok használata miatt az asztrológia rendszere évezredeken át sokkal prominensebb volt Indiában, mint a numerológia. De amint a dátum megjelenítésével az emberek születési dátumai centralizálódtak – és a különféle régiókban született emberek születési adatai is egységessé váltak –, a numerológia rendszere és a mindenkire alkalmazható elemzések népszerűsége fellendült.

Persze ez nem jelenti azt, hogy korábban ez a tudomány nem volt ott a köztudatban, hiszen a számok mindig is foglalkoztatták az embereket. Gondoljunk csak arra, hogy Európában a numerológia első válfaja a püthagoraszi, tehát nagyjából 2500 éves. Sőt, az ókori görögök mellett az ókori babiloniak is létrehoztak egy numerológiai rendszert, a káldeait, amelynek az az érdekessége, hogy „csak” 8-ig használja a számokat, ugyanis a 9-es számot szentnek tartották. Ezenfelül az ókori zsidó kultúrának is megvolt a saját kabbalista numerológiája, ahogyan az ókori Kínában is saját szisztémát alkalmaztak a számok elemzésére.

Ezen rendszerek közös vonása, hogy nem használták a nullát mint számot, ugyanis nem ismerték azt! A 0 mint szám természetesen szerepel a védikus numerológiában, hiszen szerves része a védikus matematikának. És míg a tudomány mai állása szerint tévesen azt gondoljuk, hogy a 0 a 6–7. században élő indiai bölcs, Brahmagupta nevéhez kötődik, tudnunk kell, hogy nem ő nevezhető a 0 megalkotójának.

Szinte már ironikus az a tény, hogy az egész világ „arab számrendszernek” hívja a ma használatban lévő számok szisztémáját, ezzel szemben az arab világban azt mondják, hogy ők maguk a „hindu számrendszert” használják. Azt természetesen senki sem vitatja, hogy a nulla fogalma az arab gondolkodók révén került be Európába, de ők „csak” közvetítői voltak az indiai számrendszernek. Érdekesség az is, hogy a zefiró szót (ebből lett a zéró) az olasz matematikus, Leonardo Fibonacci alkotta meg az arab szfir szóból, ami üreset, nullát jelent.

Bár Brahmagupta volt az első, aki leírta a 0 használatának szabályait a különféle matematikai számításokban, nem ő alkotta meg a koncepciót. A 0 és a 10-es számrendszer már a nyugati történelem szerinti védikus időszakban (i. e. 1500–500) is megjelent. Hiszen ebben az időben például azt is leírták, hogy a mennyország 18,712,069,200,000,000 jodzsanára van a mi ekliptikánktól, tehát több mint 18 billiárd, vagyis 18 ezer billió jodzsanára! (1 jodzsana körülbelül nyolc kilométer.) Tehát a Védák és az indiai numerológia volt az első olyan rendszer, amely alkalmazta a 0 és a 10-es számrendszer fogalmait.

Persze az újabb számmisztikai iskolák, mint péládul az agrippai, vagy a modern numerológia már alkalmazza a 0 fogalmát, de a 0 mint koncepció az indiai gondolkodás gyümölcse.

Itt jegyeznénk meg, hogy a mai korunkban méltán népszerű enneagram gyökerei nem egy konkrét földrajzi területhez kötődnek. Az enneagram az ősi vallások és az említett numerológiai rendszerek pszichológiával integrált segítő eszköze, amelynek mélyreható elemzései ugyanúgy a kilenc személyiségtípusra alapulnak, és a közöttük lévő kapcsolódást elemzik.

A könyvben ezen sok ezer éves tudás és gondolkodás mentén mutatjuk majd be a numerológia ősi tudományát.

A következő fejezetben azokról a kardinális számokról lesz szó, amelyek információi nagyon fontos útmutatói lehetnek az életünknek. Ezek a sorsszámaink, a gyermek-, felnőtt- és öregkori számaink. A továbbiakban egyesével megmerítkezünk a számokban, valamint elemezzük azok túlzásait és hiányait. Ezt követően bemutatjuk a numeroszkópiai képletet, amely sorok, oszlopok és átlók segítségével mutat meg értékes információkat a személyünkre nézve, elvégre a numerológia a védikus matematika része is egyben.

Így néz ki a védikus numerológia rendszerében használt képlet, a numeroszkóp

Példaként szeretnénk beemelni Mahátma Gandhi numerszkópiai képletét. Mohandász Karamcsand Gandhi, született: 1869. október 2.

Ezek után át fogjuk venni, hogy miként mutatkoznak meg a különböző idősíkok a számokon keresztül, valamint megtanuljuk, hogyan kell kiszámolnunk a személyes éveinket. A könyv végén kitekintünk az asztrológia és a mágia világába is, hiszen a numerológia mint tudomány magába foglalja a szemünk előtt feltáruló materiális világ mögötti misztikus jellemzőket, világunk metafizikai valóságait is. Jó olvasást, kellemes tanulmányozást és érdekfeszítő elmélyülést kívánunk!

Az Ájurvéda számos területet felölel, beleértve a táplálkozást, a gyógynövények használatát, a masszázst, a jóga és a meditáció gyakorlását, a légzéstechnikákat, az életmódbeli tanácsadást és az öngondoskodást. Célja az egyén testi és szellemi egyensúlyának helyreállítása és fenntartása.

Fedezd fel az Ájurvéda több mint 5000 éves tudományát! Ismerd meg testtípusodat, a számodra legmegfelelőbb táplálkozást és életmódot.